**“Yosh jarrohlar” I Xalqaro talabalar fan olimpiadasini tashkil etish va o‘tkazish to‘g‘risida**

O‘zbekiston Respublikasi Prezidentining 2021-yil 9-sentabrdagi “Respublika oliy ta’lim muassasalarida tahsil olayotgan, ilmiy-tadqiqot faoliyati bilan shug‘ullanayotgan iqtidorli yoshlarni yanada qo‘llab-quvvatlash to‘g‘risida”gi PF-6309-sonli Farmonni va 2019-yil 6-maydagi “Tibbiyot va farmatsevtika ta’limi va ilm-fani tizimini yanada rivojlantirish chora-tadbirlari to‘g‘risida”gi PQ-4310-sonli qarori, O‘zbekiston Respublikasi Oliy va o‘rta maxsus ta’lim vazirining 2020-yil 1- maydagi “Oliy ta’lim muassasalari talabalari o‘rtasida o‘tkaziladigan respublika fan olimpiadasini onlayn shaklda tashkil etish va o‘tkazish to‘g‘risida”gi 275-sonli buyrug‘i hamda Toshkent tibbiyot akademiyasi (keyingi o‘rinlarda – TTA) rektorining 2023-yil 15-fevraldagi 48-sonli buyrug‘i ijrosini ta’minlash maqsadida

**BUYURAMAN:**

**1.** 2023-yil 30-may kuni TTAda respublika va xorijiy tibbiyot oliy ta’lim muassasalari talabalari o‘rtasida o‘tkaziladigan “Yosh jarroh” I Xalqaro fan olimpiadasi (keyingi o‘rinlarda – Xalqaro fan olimpiadasi) tashkillashtirilsin.

**2.** Xorijiy mamlakatlarning yetakchi tashkilotlari bilan TTA o‘rtasida imzolangan memorandumlar doirasida ilm-fan sohasida o‘rnatilgan samarali xalqaro aloqalarni yanada mustahkamlash va o‘zaro tajriba almashish maqsadida Xalqaro fan olimpiadasi Koreya xalqaro sog‘liqni saqlash jamg‘armasi (KOFIH) bilan hamkorlikda onlayn shaklda o‘tkazilsin.

**3.** Xalqaro fan olimpiadasiga tayyorgarlik ko‘rish va uni o‘tkazish uchun mas’ul etib Oilaviy tibbiyotda xirurgik kasalliklar kafedrasi mudiri O.R. Teshaev, katta o‘qituvchilar A.S. Murodov, B.N. Tavasharov va assistentlar S.U. Alimov, A.B. Babadjanovlar mas’ul etib belgilansin.

**4.** Xalqaro olimpiada TTA rektorining 2023-yil 23-martdagi 187-sonli buyrug’i bilan tasdiqlangan TTAda O‘zbekiston Respublikasi va xorijiy oliy ta’lim muassasalari talabalari o‘rtasida o‘tkaziladigan Xalqaro fan olimpiadasini o‘tkazish tartibi to‘g‘risidagi nizomiga (keyingi o‘rinlarda-Nizom) muvofiq o‘tkazilsin.

**5.** Quyidagilar:

Xalqaro fan olimpiadasi dasturi 1-ilovaga muvofiq;

Xalqaro fan olimpiadasi o‘tkazish bo‘yicha tashkiliy komissiya tarkibi 2-ilovaga muvofiq;

Xalqaro fan olimpiadasi hakamlar hay’ati a’zolari tarkibi 3-ilovaga muvofiq tasdiqlansin.

**6.** Raqamli ta’lim texnologiyalari markazi boshlig‘i A.K.Musaxanov:

Xalqaro fan olimpiadasini onlayn shaklda o‘tkazish uchun barcha zaruriy sharoitlarni ta’minlasin.

**7**. Iqtidorli talabalarning ilmiy-tadqiqot faoliyatini tashkil etish bo‘limi boshlig‘i F.B.Abdumalikova:

Xalqaro fan olimpiadasi yakunlanganidan so‘ng unga oid ma’lumotlar to‘g‘risida 5 (besh) ish kuni ichida Sog‘liqni saqlash vazirligining fan va ta’lim boshqarmasiga hisobot topshirsin;

Xalqaro fan olimpiadasi yakunlanganidan so‘ng unda g‘olib bo‘lgan TTAning talabalarini Nizomda belgilangan tartib va miqdorda rag‘batlantirish to‘g‘risida buyruq loyihasi TTA rektoriga taqdim etilishini ta’minlasin.

**8**. O‘quv ishlari bo‘yicha prorektor Sh.A.Boymuradov, Ilmiy ishlar va innovatsiyalar bo‘yicha prorektor F.L.Azizova, Iqtidorli talabalarning ilmiy-tadqiqot faoliyatini tashkil etish bo‘limi boshlig‘i F.B.Abdumalikova, barcha fakultet dekanlari va kafedra mudirlari:

TTAda faoliyat yuritayotgan barcha professor-o‘qituvchilari va bakalavriat bosqichida tahsil olayotgan talabalarni mazkur buyruq bilan tanishtirsin.

**9**. Mazkur buyruqning ijrosini nazorat qilish Ilmiy ishlar va innovatsiyalar bo‘yicha prorektor F.L.Azizova zimmasiga yuklatilsin.